ПРЕАМБЮЛ

Настоящият документ е докладът на Комисията до Европейския парламент (ЕП) и до Съвета относно последващите действия след освобождаването от отговорност във връзка с изпълнението на бюджета за финансовата 2009 година[1] съгласно член 319, параграф 3 от Договора за функционирането на Европейския съюз, член 147 от Финансовия регламент и член 119, параграф 5 от Финансовия регламент за Европейските фондове за развитие (ЕФР).

В доклада се обобщават отговорите на Комисията на основните искания на ЕП и на Съвета, като той е придружен от два работни документа на службите на Комисията (РДСК), съдържащи отговорите на Комисията на всяко отделно искане на Парламента и Съвета (общо 298). В работните документи на службите на Комисията за всяко искане е направена препратка към съответните параграфи в документите на Европейския парламент или Съвета.

В резолюциите на ЕП за освобождаване от отговорност Комисията е установила общо 213 искания, отправени към нея от Европейския парламент[2]. За 89 от тях Комисията е съгласна да предприеме поисканите от Парламента действия. Тя счита, че за 112 искания необходимите действия вече са предприети или са в ход в момента, въпреки че в някои случаи резултатите от действията трябва да бъдат подложени на оценка. Накрая, поради причини, свързани със съществуващата правна рамка или с институционалните ѝ прерогативи, Комисията не може да приеме 12 искания[3].

Комисията установи също така, че в своите препоръки към Парламента[4] Съветът е отправил 85 искания към нея. За 43 от тях Комисията е съгласна да предприеме поисканите от Съвета действия. Тя счита, че за 42 искания необходимите действия вече са предприети или са в ход в момента, въпреки че в някои случаи резултатите от действията трябва да бъдат подложени на оценка. Няма искания, които Комисията не може да приеме по причини, свързани със съществуващата правна рамка или с институционалните ѝ прерогативи.

ОБОБЩЕНИЕ НА ОТГОВОРИТЕ НА КОМИСИЯТА НА ИСКАНИЯТА, ОТПРАВЕНИ ОТ ЕВРОПЕЙСКИЯ ПАРЛАМЕНТ И ОТ СЪВЕТА ОТНОСНО ОСВОБОЖДАВАНЕТО ОТ ОТГОВОРНОСТ ВЪВ ВРЪЗКА С ИЗПЪЛНЕНИЕТО НА БЮДЖЕТА ЗА 2009 Г.

Приоритетни действия

В своята резолюция Европейският парламент подчертава седем конкретни искания за приоритетни действия от институционален и организационен характер. Тези искания бяха подробно обсъдени по време на процедурата по освобождаване от отговорност, като Комисията имаше възможността да представи вижданията си в различни форми на обмен с членовете на Комисията по бюджетен контрол (CONT), и по-специално с докладчика по освобождаване от отговорност за финансовата 2009 година. По време на тези обсъждания Комисията доказа своята пълна ангажираност по отношение на тези въпроси.

Реформа на съществуващата процедура по освобождаване от отговорност

Правилата, приложими за процедурата по освобождаване от отговорност, и по-специално сроковете, са посочени във Финансовия регламент (ФР). Съкращаването на цялата процедура е част от дискусията относно текущото преразглеждане от Финансовия регламент.

Комисията вече покани органа, който взема решение за освобождаването от отговорност във връзка с изпълнението на бюджета, Съвета и Европейската сметна палата да създадат работна група с цел изготвяне на комплексна реформа на процедурата по освобождаване от отговорност, чиято цел е да се съкратят сроковете, като се остави достатъчно време на заинтересованите институции да подготвят и представят своите документи. Възможно е да се организира конференция за обсъждане на заключенията на работната група.

Национални декларации за управлението

С цел да се подобри допълнително отчетността на държавите-членки съгласно член 317 от ДФЕС, Комисията включи в предложението си за тригодишното преразглеждане на Финансовия регламент (член 56) изискването отговорните органи, акредитирани в държавите-членки, да предоставят годишни декларации за управлението, засягащи всички фондове със споделено управление[5], следвайки подход, подобен на успешно приложения в селскостопанския сектор.

Такива декларации за управлението ще предоставят на Комисията съществени допълнителни гаранции за използването на средствата на ЕС от държавите-членки. Според Комисията декларациите за управлението, одитирани от независим одитор, са по-подходящо средство за получаване на гаранции за достоверност от държавите-членки от настоящите национални декларации и ще засилят сътрудничеството с държавите-членки при изпълнението на бюджета.

След достатъчен период на използване Комисията ще оцени добавената стойност на тези декларации за управлението и може да разгледа възможността да предложи политическа подкрепа за процеса на докладване и отчитане, включващ декларация за управлението.

Завършване на управленската структура на Комисията

Колегиумът делегира изпълнението на бюджета на генералните директори и ръководителите на служби, които отговарят за доброто и ефикасно управление на средствата и за осигуряването на ефикасни системи за контрол в своите служби. Те докладват за изпълнението на своите задължения в годишните отчети за дейността (ГОД), които включват подписана декларация за достоверност относно законосъобразността и редовността на финансовите операции. Уверението за достоверност се получава чрез обективно разглеждане на доказателствата с цел предоставяне на задълбочена оценка за ефективността на процесите на управление на риска, контрол и управление. Това разглеждане се извършва от ръководството, което постоянно наблюдава функционирането на системите за вътрешен контрол, и от вътрешни и външни одитори. ГОД е основното средство, чрез което генералните директори документират своята отчетност пред колегиума.

Комисията смята, че управленската отговорност, носена от генералните директори, не следва да се размива с добавянето на подписите на членовете на Комисията или на председателя.

Въпреки това постоянните инструкции относно подготовката на ГОД бяха актуализирани така, че генералният директор ясно да потвърждава, че основните елементи на неговите доклад и декларация за достоверност, включително и резервите, са сведени до знанието на неговия комисар. През 2011 г. всички генерални директори спазиха тези постоянни инструкции за ГОД за 2010 г.

Освен това на заседанието на колегиума на 23 февруари 2011 г. вниманието на комисарите беше насочено към важността на диалога между генералните дирекции и комисарите относно проектите на годишните отчети за дейността и резервите в съответствие с постоянните инструкции и работните договорености относно отношенията между кабинетите и службите.

Систематично активиране на прекъсването и прекратяването на плащанията

За периода 2007—2013 г. кохезионните фондове действат съгласно правилата, определени с Регламент (ЕО) № 1083/2006[6], който съдържа правно основание (член 91) за налагане на прекъсвания на периодите за плащания на оперативно равнище за максимален период от 6 месеца с решение на генералния директор като първа стъпка към прекратяване на плащанията с решение на Комисията (член 92). Прекъсванията на периодите за плащания са по-гъвкав инструмент за стимулиране на държавите-членки да коригират слабостите, тъй като те са незабавни и не изискват официално решение от колегиума. Комисията предприе действия, за да гарантира, че този инструмент се използва по-систематично, например с общите насоки, използвани от ГД „Трудова заетост“ и ГД „Регионална политика“ и много национални одиторски органи, които включват основни изисквания за оценка на ефективността на системите за управление и контрол в държавите-членки. В своите ГОД службите са докладвали за всички решения за прекъсване/прекратяване.

Системната политика по отношение на прекъсването и прекратяването на плащанията е илюстрирана в примерите, представени на Комисията по бюджетен контрол[7], които ясно показват, че ЕК следва систематично и неотклонно алгоритъма на процедурните и правните мерки, които водят до прекъсвания и прекратявания на плащанията.

По отношение на предаването на екземпляри на писмата за възстановяване на средства и на писмата за обявяване на финансови корекции на националните парламенти и висшите одитни институции на съответните държави-членки, Комисията счита, че тези органи трябва сами да получат информацията от своите национални органи за управление и контрол.

Подобряване на коригиращите механизми

Вече няколко години се налагат финансови корекции, когато е необходимо, качеството на данните на държавите-членки за финансовите корекции и за възстановяванията на средства се подобри, а Комисията положи усилия да насърчи използването на най-добри практики, за да се осигури по-добър механизъм за възстановяване на средства на равнището на държавите-членки и на равнище ЕС.

Службите на Комисията, работещи в режим на споделено управление, докладват в своите ГОД за финансовите корекции и предоставят ясна разбивка по държави-членки, период на програмиране и фондове. Бележка № 6 към отчетите беше допълнена също така с включването на подробна информация за изпълнението на финансовите корекции.

Комисията подчертава, че в областта на кохезионните фондове всички суми, които държавите-членки са одобрили като финансови корекции, ще бъдат изпълнени. В случай, че Комисията не е достатъчно уверена, че всички корекции са били действително изпълнени, тя ще прекрати процеса по приключване и ще поиска от съответната държава-членка да предприеме подходящи действия.

Службите на Комисията провеждат специално одитно проучване на системите на държавите-членки за възстановяване на средства[8], за да се уверят в качеството на данните, представени в годишните отчети относно възстановяването на средства и оттеглянията. Първите резултати от този одит се очаква да бъдат оповестени в годишните отчети за дейността за 2011 г.

Комисията предаде на парламентарната комисия подробна информация относно всички решения за прекъсване и прекратяване на плащания и за финансови корекции и удовлетвори всички искания за информация[9].

Особено що се отнася до селското стопанство, в случай че недължимите плащания са или могат да бъдат идентифицирани вследствие на процедури за уравняване по съответствие, от държавите-членки се изисква да предприемат действия за възстановяване на сумите спрямо крайните бенефициери. Дори когато това не е възможно обаче, защото финансовите корекции се отнасят само до пропуски в системите за управление и контрол на държавите-членки, финансовите корекции са важно средство за подобряване на тези системи, а следователно и за предотвратяването или откриването и възстановяването на неправомерни плащания към крайните бенефициери. По този начин уравняването по съответствие допринася за законосъобразността и редовността на трансакциите на равнището на крайните бенефициери. В настоящата регулаторна рамка финансовите корекции се считат за мерки за възстановяване на правомерността на разходите и за защита на бюджета на ЕС. Възможността да се прекъсват плащанията и да се налагат финансови корекции действа също и като стимул за държавата-членка да подобри системите за управление и контрол и да изпълнява самите необходими финансови корекции. Предложението за следващото поколение програми[10] включват предложения, целящи да убедят държавите-членки да възстановяват финансовите корекции от крайните бенефициери всеки път, когато това е възможно. Освен това то включва нова възможност за Комисията да отмени цялата вноска от бюджета на ЕС за дадена програма или част от нея и да доведе до възстановяване на суми от държавите-членки. Целта е да се даде възможност на Комисията да изключи от финансирането от страна на ЕС всички разходите, които са в нарушение на приложимото право на Съюза или на националното право, включително във връзка с недостатъци в системите за управление и контрол на държавите-членки, които са установени от Комисията или от Европейската сметна палата.

Оценител на постигнатите резултати

Преди края на 2011 г. Комисията ще представи първия доклад за оценка съгласно член 318 от ДФЕС. Комисията ще използва своите утвърдени методи на работа за публикуването и предаването на ЕП на доклада, като се отбелязва, че Службата за вътрешен одит на Комисията (СВО) упражнява независимо своите правомощия за планиране на одитната си работа.

Въвеждане на нова логика на разходите

Както се посочва в съобщението „Бюджет за стратегията „Европа 2020“[11], Комисията ще работи със законодателния орган, за да гарантира, че принципите на опростяване, добро финансово управление и отчетност са изцяло включени в бъдещата дейност по програмиране. В този контекст Комисията вече предложи мерки за опростяване в предложението за преразглеждане на ФР. Комисията ще изготви специално съобщение относно опростяването в края на 2011 г., след като представи всичките си секторно специфични предложения.

Комисията счита, че получаването на обща декларация за достоверност на отчетите за всяка многогодишна финансова рамка няма да има особена добавена стойност за съществуващата годишна управленска структура, в която вече е налице цялостен и съгласуван процес на отчетност на разходите.

Последващите проверки целят откриването и последващото коригиране на грешките, които не са могли да бъдат идентифицирани по време на плащането. За многогодишните програми Комисията проследява получения процент остатъчни грешки след корекциите, т.е. в края на контролния цикъл. Редица генерални дирекции, най-вече в областта на научните изследвания, определят своята вътрешна цел за контрол на многогодишна основа по отношение на процента остатъчни грешки. Освен това в областта на политиката за сближаване Комисията предвижда да извърши анализ на процента остатъчни грешки за периодa на програмиране 2000—2006 г. за ЕФРР, въз основа на одити, които да бъдат проведени през 2012 г., и да докладва след това за резултатите.

Общи констатации

Отчети

Комисията въведе стройна счетоводна система, която за последните 3 години доведе до становище без резерви относно надеждността на отчетите. Комисията продължава да подобрява своите методи чрез мерки като проекта за качество на счетоводната отчетност, така че да се отговори на забележките на Сметната палата и да се намали допълнително рискът от неточности.

Съществуването на отрицателни нетни активи е последица от прилагането на текущото начисляване за дадена институция, която се финансира от годишен бюджет. Задълженията (като например пенсиите и сумите, дължими по ЕФГЗ) се отразяват в отчетите, докато съгласно счетоводните правила на ЕС гаранциите като тези, предоставени от държавите-членки за изпълнение на тези задължения с бюджетни кредити в годишни бюджети, не отговарят на определението за актив и следователно не се отразяват в отчетите като такива, а са посочват в бележките към отчетите. Счетоводните стандарти на ЕС следват международните стандарти. Отклоненията от тези стандарти биха довели до резерви относно отчетите от страна на Палатата.

През 2004 г. беше направен задълбочен анализ във връзка с възможността за създаване на пенсионен фонд, като в крайна сметка бе избрано настоящото решение и то бе включено в Правилника за персонала.

Законосъобразност и редовност

Комисията счита, че отчетността на държавите-членки и на гаранциите за достоверност, които те предоставят на Комисията, са усъвършенствани в действащото законодателство чрез създаването на ex-ante процедура за одобрение на системите за управление и контрол и чрез учредяването на одитни органи за програмите. Освен това действащите регламенти за структурните фондове предоставят на Комисията инструменти за изпълнение на надзорната ѝ роля, в случай че държавите-членки не спазват задълженията си.

Предложението на Комисията за тригодишното преразглеждане на ФР включва изискване за годишни декларации за управлението, придружавани от независимо одитно становище за тях. Одитният орган ще прилага международните стандарти и методологията, одобрена от Комисията, като подлежи на проверки от страна на Комисията и на контрол от страна на Европейската сметна палата след това.

Отговорност и прозрачност на държавата-членка

В своите ГОД службите на Комисията предоставят оценката си на системите за управление и контрол на държавите-членки и вземат предвид информацията, предоставена от държавите-членки (включваща, наред с другото, годишните доклади за контрол и годишните обобщения) при издаването на техните декларации за управлението. В рамките на съществуващото законодателство относно достъпа до документи обаче решението годишните обобщения да се обявяват публично се взема от съответните държави-членки, тъй като те са авторите на тези документи.

За 2010 г. ГОД предоставят подробна информация с разбивки по държави-членки, по области на политиката и по период на програмиране. Комисията посочва в обобщаващия доклад мерките, които тя счита за необходими за отстраняване на установените съществени слабости.

Сътрудничеството между OLAF и генералните дирекции, отговорни за структурните фондове, беше засилено[12], а стратегическият документ в тази връзка ще бъде оценяван два пъти годишно. Целта е да се подобри оценката на риска от измами, да се предоставят повече указания за държавите-членки във връзка с предотвратяването и откриването на измами и да се повиши нивото на осведоменост относно измамите в службите и в държавите-членки.

Допустим риск от грешки

В рамките на подготовката на новото секторно законодателство за периода 2014—2020 г., Комисията ще предвиди в законодателните финансови обосновки описание на създадената система за контрол, оценка на разходите и ползите от проверките, както и на очаквания риск от неспазване на приложимите правила.

Концепцията за допустим риск от грешки е предназначена да бъде управленски инструмент за измерване на ефективността на проверките. Комисията обаче се стреми към подход на нулева толерантност към всички случаи на лошо управление и измами.

Служба за вътрешен одит на Комисията

Като част от своята програма за одит за 2011 г. Службата за вътрешен одит разви своята практика за извършване на определен брой одити на изпълнението, съсредоточавайки се върху ефективността, ефикасността и икономичността при използването на средства на ЕС. Комисията се съгласява да прикани СВО да доразвие тези аспекти в своите бъдещи одитни програми.

Единен одит

Уредбата на Комисията отговаря на изискванията на Палатата да „са налице поредица от контролни процедури, като всяко ниво съдържа точно определени цели, които са съобразени с работата на другите нива“. Съществуващата структура има за цел избягването на ненужно дублиране и тя не поставят под въпрос ролята на Палатата като външен одитор или независимостта на другите органи извън рамката за вътрешен контрол като висшите одитни институции, които се отчитат пред националните парламенти.

Прозрачност

Комисията смята, че изпълнява изискванията за прозрачност по член 30 от ФР, а Съдът не е оспорвал валидността на ФР. Комисията обаче ще анализира свързаните решения на Съда[13] и ще предложи на законодателния орган разпоредбите, които счита за необходими, за да се поддържа необходимото равнище на прозрачност.

Комисията е на мнение, че обобщаващият доклад не е правилният инструмент за докладване относно проследяването на последващите действия на държавите-членки в резултат на техните задължения да публикуват своевременно данни за бенефициерите. Такъв вид проследяване е най-добре да бъде приложено към годишните отчети за дейността на ГД.

Правилник за персонала

През 2011 г. Комисията взе под внимание проект на предложение за изменение на Правилника за персонала, в което се постига баланс между необходимия стремеж към ефективност и способността на институциите да изпълняват своите политики. Това предложение допълва реформата на администрацията от 2004 г.

Тези проекти на предложения служат като основа за дискусиите с представителите на персонала. Официално предложение на Комисията следва да бъде представено на Съвета и на Парламента преди края на 2011 г.

Специфични констатации

Селско стопанство и природни ресурси

Комисията смята, че намаляването на процента на грешките в областта на селското стопанство вече може да се счита за тенденция. В този смисъл процентът грешки, който през последните години се доближава до 2 %, потвърждава общата положителна оценка на предходните години. Комисията, разбира се, ще продължи да полага усилия, за да се намали процентът грешки при разходите за селското стопанство под нивото на значимост, по-специално чрез съсредоточаване на усилията в областите на разходи с по-голяма честота на грешки, като например някои мерки за развитие на селските райони.

Комисията непрекъснато работи заедно с държавите-членки за по-нататъшното подобряване на функционирането на Интегрираната система за администриране и контрол (ИСАК) и на надеждността на системата за идентификация на земеделските парцели (СИЗП), която е част от нея. Считано от референтната 2010 година от държавите-членки се изисква да извършват годишна оценка на качеството на СИЗП и да докладват за резултатите. Макар и 2010 г. да беше първата година на прилагане, тази процедура се оказа полезна за държавите-членки по отношение на определянето на областите, които се нуждаят от внимание. Останалите слабости се проследяват посредством процедурите за уравняване по съответствие с цел защита на финансовите интереси на ЕС.

В рамките на реформата на Общата селскостопанска политика (ОСП) в периода след 2013 г. Комисията ще продължи усилията си за по-нататъшно намаляване на административната тежест и за опростяване на политиката[14]. Въпросът с определението за „активен земеделски стопанин“ също ще бъде разгледан в този контекст.

При процедурата за декларациите за достоверност за 2011 г. Комисията ще предлага тристранни срещи с Европейската сметна палата и националните власти и за областта на селското стопанство и природните ресурси, когато се очаква те да улеснят разглеждането на отделни случаи, свързани с декларациите за достоверност.

Кохезия

Многогодишните програми в областта на политиката на сближаване са предмет на различни нива на контрол, които се осъществяват в период от няколко години. Поради това дадена годишна оценка на грешките въз основа на плащанията, свързани с дадена финансова година, може да покаже по-високи стойности, тъй като не всички нива на контрол са вече изпълнени. Комисията ще продължи стриктно да упражнява своята надзорна роля, като се уверява, че държавите-членки се справят с недостатъците, установени в техните системи за управление и контрол, и като прилага прекъсване и прекратяване на плащанията, както и финансови корекции, когато е необходимо. Комисията се осланя на годишните одитни становища на одитните органи и на своята собствена одитна дейност. Одитите на Комисията са съсредоточени върху високорисковите програми .

ГОД и цифрите, предоставени на Европейския парламент, показват, че повечето слабости са съсредоточени в няколко държави-членки. Вследствие на препоръката и след одобрение от Комисията държавите-членки въвеждат национални планове за корективни мерки, имащи за цел подобряването на ефективността на системите и отстраняването на причините за недобрите резултати на програмите и съответните държави-членки.

При регионалната политика се срещат особено често нередности, свързани с неправилно прилагане на правилата за обществените поръчки. Комисията предприема действия за преодоляване на установените затруднения. Съгласно Акта за единния пазар Комисията се ангажира да представи предложения за преразглеждане на директивите до 2012 г., като опростяването ще бъде една от основните движещи сили. Заинтересованите страни ще имат възможност да дадат своя принос за този процес.

За периода 2007—2013 г. Комисията направи значителни предварителни инвестиции в указания, обучения и подкрепа за държавите-членки. Тя ще продължи да полага усилия в това отношение, като се обменят също и най-добри практики. На държавите-членки се предоставят също така средства за техническа помощ за развитие на административен капацитет.

Комисията приканва държавите-членки да демонстрират своята ангажираност за подобряване на отчетността, като засилят, ако е необходимо, мерките за контрол, по-специално по отношение на управленските проверки, преди да заверят разходи пред Комисията и като следват нейните насоки за годишните обобщения, така че те да станат ценен допълнителен източник на гаранции за достоверност. Макар че правното основание за годишните обобщения не изисква цялостна декларация за достоверност, Комисията насърчава всички държави-членки да следват примера на тези държави, които през 2010 г. представиха такива декларации за достоверност.

Освен това Комисията изложи подробно мерките, предприети в периода 2010—2011 г. за установените високорискови области и програми, като ги взе предвид за бъдещата правна рамка в отговор на грешките, открити от Европейската сметна палата и от собствените ѝ одити[15].

Научноизследователска дейност, енергетика, транспорт, икономически и финансови въпроси, образование и гражданство

Разпоредбите за разходите, които отговарят на условията за финансиране, са сложни и одитите показаха, че различията в тълкуването на тези разпоредби са причина за повечето от откритите грешки.

Ефектът от предложените варианти за бъдещо опростяване ще проличи главно в следващата рамкова програма (РП). Тези предложения предстои да бъдат приложени, а дотогава за 7РП Комисията предостави решение на проблемите, дължащи се на сложните правила за допустимост, като на 24 януари 2011 г. прие решение[16] относно три мерки за опростяване на изпълнението на рамковите програми, свързано също така с финансирането на научноизследователската дейност за МСП. Използването на средни разходи за персонал от страна на бенефициерите бе улеснено в съществуващата правна рамка. Очаква се въведените мерки за опростяване да доведат до допълнително намаляване на процента грешки.

Освен това опитът с предварителната заверка на методологиите за изчисляване на разходите ще бъде взет предвид при подготовката на правилата за следващата програма за финансиране.

Комисията създаде стратегия за контрол, чиято цел е да се гарантират законността и редовността на разходите на многогодишна основа за откриването на всички грешки, които не са могли да бъдат установени преди извършване на плащането. Това се постига чрез последващи одити и стриктно възстановяване на всички суми, за които е установено, че са надплатени на одитираните бенефициери, дори за неодитирани договори всеки път, когато процедурата за екстраполация е приложима и от значение. Освен това съобщението относно опростяването на процеса на възстановяване на средства в рамките на изпълнението на стратегията за одит, прието на 15 декември 2009 г., ще допринесе за по-доброто управление на некоригираните суми, подлежащи на събиране, и за изясняването на критериите за допустимост за данъците или таксите, свързани с разходи за персонала, които пораждат грешки. Освен това през декември 2010 г. Комисията направи оценка на отчетността и организационните структури на органите на Общността, създадени за изпълнение на 7РП.

По отношение на образованието новата програма „Образование Европа“ също ще допринесе значително за опростяването чрез премахване на подпрограмите, намаляване на общия брой дейности и увеличаване на употребата на еднократни суми.

Външна помощ, развитие и разширяване, включително Европейските фондове за развитие

По отношение на разширяването Комисията отговори на основните забележки на Палатата относно предварителните проверки и си сътрудничи със (потенциалните) страните кандидатки с цел да се подобрят системите за управление и контрол и да се гарантира, че техните практики са в съответствие със стандартите на Съюза. Комисията е съставила съгласуван набор от инструкции, които предоставят насоки за процеса предоставяне на управленски правомощия.

Усилията на Комисията за предоставяне на подкрепа в областта на институционалните познания продължават. Може да се счита, че има постоянен напредък в борбата с корупцията, конфликта на интереси и други лоши практики, но те трябва да продължат да се разглеждат като проблеми. Правната рамка бе постепенно приведена в действие, а обновените институции и системи започват да работят. В резултат на наскоро предприетите в страните бенефициери съдебни инициативи започва да се заражда култура на политическа отчетност.

Що се отнася до хуманитарната помощ, Комисията е в процес на засилване на наблюдението върху използването на центрове за хуманитарни доставки, а през февруари 2011 г. създаде работна група за оценка на предложенията за хуманитарна помощ. Хармонизирането и рационализирането на документацията за процеса на оценяване и заключенията ще бъдат одобрени и осъществени от 1 януари 2012 г.

Методологията за последващ контрол на оперативните разходи е завършена от Службата за инструментите в областта на външната политика (FPI) — приемник на ГД „Външни отношения“— и ще бъде допълнително подобрена през 2011 г. въз основа на придобития опит.

Накрая, интегрирането на измерението на околната среда ще бъде главен приоритет.

По отношение на Европейския фонд за развитие Комисията ще продължи да докладва подробно за постигнатите резултати и проблемите, срещани при изпълнението на неговите операции за бюджетна подкрепа.

Глобален преглед на разходите

В контекста на подготовката на бюджета за 2012 г. Комисията пристъпи към изчерпателно разглеждане на разходните програми с цел да набележи области за преразпределение. В резултат на това Комисията предложи значителни маржове в рамките на различните тавани за разходи с оглед на обслужването на новите политически приоритети.

Искания, отправени към Комисията относно агенциите

Дискусиите в рамките на междуинституционалната работна група за агенциите имат за цел подобряването на цялостната ефикасност и ефективност на агенциите и рационализирането на общата управленска структура в рамките на агенциите и във връзка с институциите на ЕС. Очаква се работата на групата да приключи до края на 2011 г. Що се отнася до евентуалното сливане на Европейския полицейски колеж (CEPOL) с Европол, Комисията ще представи резултатите от своята оценка на въздействието през 2012 г. в съответствие с принципите, одобрени в рамките на работната група по отношение на съображенията за сливане.

* * *

[1] Освобождаване от отговорност във връзка с изпълнението на общия бюджет за финансовата 2009 година, специални доклади на Европейската сметна палата в контекста на освобождаването от отговорност на Комисията във връзка с изпълнението на общия бюджет за финансовата 2009 година, освобождаване от отговорност на ЕФР за финансовата 2009 година, освобождаване от отговорност на агенции за финансовата 2009 година.

[2] Документи P7_TA (2011) 0194 и P7_TA (2011) 0195

на разположение на следните интернет адреси:

http://www.europarl.europa.eu/sides/getDoc.do?pubRef=-//EP//TEXT+TA+P7-TA-2011-0194+0+DOC+XML+V0//EN&language=EN#BKMD-87

[3] Вж. искания 1, 18, 25, 71, 82, 86, 117, 156, 175, 179, 192 и 206.

[4] Документи 5891/11 ADD 1 и 2, 5892/11 ADD 1, 5893/11 ADD 1, 5469/11 и 5894/11 ADD 1, публикувани на адрес: http://www.europarl.europa.eu/activities/committees/editoDisplay.do?language=EN&id=2&body=CONT

[5] Работен документ, в който се предоставя анализ на процеса за гарантиране на достоверност в споделеното управление, оценка на националните декларации на четири държави-членки и насоки за това как да се добави стойност към процеса за гарантиране на достоверност, бе изпратен на Комисията по бюджетен контрол през февруари 2011 г.

[6] Регламент (ЕО) № 1083/2006 на Съвета от 11 юли 2006 г. за определяне на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (ЕО) № 1260/1999.

[7] Вж. MEMO, изпратено на 2 май 2011 г., „ГД „Регионална политика“ — Меморандум относно финансовите корекции и възстановените суми, прекъсванията и прекратяванията“ и MEMO, изпратено на 18 март 2011 г., приложение 3 (списък на прекъсванията / прекратяванията за ЕФРР/КФ и ЕСФ).

[8] Контролните мисии започнаха през септември 2011 г.

[9] Вж. бележка под линия 7.

[10] Предложение за Регламент на Европейския парламент и на Съвета за определяне на общоприложими разпоредби за всички структурни фондове (COM (2011) 615)

[11] COM(2011) 500.

[12] С актуализираната „Съвместна стратегия за предотвратяване на измамите“, приета през юли 2010 г.

[13] Дела C-92/09 и C-93/09.

[14] Вж. подробен отговор номер 15 в приложения работен документ на службите на Комисията във връзка с препоръките на Съвета.

[15] SEC (2011) 1179, окончателен, 6.10.2011 г.

[16] C (2011) 174 окончателен, 24.1.2011 г.